**Dzimtsarakstu nodaļa par 2020.gadu**

2020.gadā Salacgrīvas novada Dzimtsarakstu nodaļā sastādīti **39** **dzimšanas** reģistra ieraksti. Visvairāk piedzimušo ir Salacgrīvas pagastā, kur pērn klāt nākuši 19 bērni, tad seko Salacgrīva ar - 17, Liepupes pagasts ar - 6, Ainažu pagasts ar - 3 un Ainaži ar 1 mazuli. Šajā skaitā nav iekļauti citās nodaļās reģistrētie 7 jaundzimušie novadnieki.

Nodaļā reģistrētas 18 meitenes un 21 zēns. 18 jaundzimušo vecāki bija noslēguši savstarpēju laulību. Pārējos dzimšanas ierakstos ziņas par tēvu tika ierakstītas, pamatojoties uz vecāku iesniegumu par paternitātes atzīšanu. Viens dzimšanas ieraksts sastādīts, pamatojoties uz trīspusēju paternitātes atzīšanas iesniegumu. Pirmais mazulis piedzimis 13 ģimenēs, otrais bērns sagaidīts 14 ģimenēs, trešais bērns pievienojies 7 ģimenēm, ceturtais – 4, bet piektais – 1 ģimenei.

2020.gadā meitenēm dotie vārdi: *Alise, Amēlija, Anabella, Diāna, Egita, Elisa Ariana, Elza, Emīlija, Gabriela, Izabella, Justīne, Karlīna, Madara, Marta (2 meitenēm), Melānija, Patrīcija un Samanta.* Puišiem izraudzīti šādi vārdi: *Alens, Artūrs, Bruno, Deivids, Edvarts, Eliass, Emīls, Ēriks Miks, Haralds, Jēkabs (3 puišiem), Justs, Marks, Martins, Nils Ārends, Olivers, Oto, Raimonds, Ralfs un Uģis.*

Paziņojot par bērna piedzimšanu mūsu nodaļā, vecāki dāvanā saņēma grāmatu “Mūsu bērns” un dzimšanas apliecības vāciņus ar Salacgrīvas novada ģerboni, kurā attēloti 3 sudraba enkuri. Ceram, ka uz vasaras pusi pie labvēlīgiem apstākļiem varēsim tikties, lai 2020.gada jaundzimušos tradicionāli uzņemtu novadnieku pulkā.

Salacgrīvas novada Dzimtsarakstu nodaļā pērn **reģistrētas** **35 laulības**, 33 no tām noslēgtas nodaļā, 2 - baznīcā. 2019.gadā sadalījums bija attiecīgi 32 un 5. Lielākā daļa, t.i., 18 laulības noslēgtas ārpus nodaļas telpām. Salīdzinot ar citiem novadiem, Salacgrīvas novadā ir procentuāli augsts ārpus nodaļas noslēgto laulību skaits. Iemesls tā sauktajām “izbraukuma laulībām” mums ir jūras tuvums, lai gan ne vienmēr ir paredzami laika apstākļi, lai ceremonija izvēlētajās vietās būtu patīkami baudāma. Jāpiebilst, ka reģistrēt laulību jeb laulāt drīkstam tikai mūsu novada administratīvajā teritorijā, savukārt, pāri laulības noslēgšanai drīkst izvēlēties jebkuru dzimtsarakstu nodaļu Latvijā, par laiku un vietu konkrētajā novadā vienojoties ar amatpersonu.

Svinīgā ceremonijā reģistrētas 22 laulības, pārējās reģistrētas kā juridisks fakts, parakstot dokumentus, klātesot tikai pārim un lieciniekiem. Daļā gadījumu šāds formāts bija jāievēro sakarā ar Covid-19 pandēmijas noteiktajiem ierobežojumiem, lai gan pēdējos gados pāri paši bieži vien izvēlas noslēgt laulību bez viesu klātbūtnes. Minimālās izmaksas tam ir tikai valsts nodeva 14 eiro.

No laulību reģistrējušām 70 personām Salacgrīvas novada iedzīvotāji bija tikai 22 jaunlaulātie, pārējie 48 - no citurienes, t.sk. no Rīgas – 19, no citiem novadiem – 25, bet dzīvesvietu ārvalstīs bija norādījušas 3 personas. Savam uzvārdam vīra uzvārdu pievienoja 3 sievas, 5 - palika līdzšinējā uzvārdā, bet 26 sievas pieņēma vīra uzvārdu. 34 vīri tradicionāli palika savā uzvārdā, izņemot vienu, kurš ar sievu izvēlējās pieņemt kopīgu dubultuzvārdu.

Laulībā stājušās personas vecumā no 19 Līdz 81 gadam: sievietes vecumā no 19 līdz 74 gadiem, vīrieši - vecumā no 21 līdz 81 gadam. Atkārtotā laulībā stājušies 13 vīrieši un 6 sievietes. Divas personas laulību noslēgušas trešo reizi. Atzīme par laulības šķiršanu izdarīta 12 iepriekšējos gados sastādītajos laulības reģistra ierakstos. No šķirtajām laulībām 3 bija noslēgtas baznīcā.

Salacgrīvas novada Dzimtsarakstu nodaļā 2020.gadā sastādīti **43 miršanas** reģistra ieraksti (par 12 vairāk nekā 2019.gadā). 7 mirušie bija Ainažu iedzīvotāji, 2 - Ainažu pagasta, 18 - Salacgrīvas, 7 – Salacgrīvas pagasta un 7 - Liepupes iedzīvotāji. Divu mirušo personu dzīvesvietas nebija deklarētas mūsu novadā. Mūžībā aizgājušas 18 sievietes vecumā no 56 līdz 92 gadiem un 25 vīrieši vecumā no 48 līdz 90 gadiem.

No 2020.gada 28.augusta Salacgrīvas novadā ir spēkā izmaiņas kapavietu piešķiršanas kārtībā. Ja mirušo paredzēts apbedīt kādā no novada kapsētām, tad personai, kura uzņēmusies apbedīšanas organizēšanu, pēc miršanas reģistrācijas dzimtsarakstu nodaļā (jebkurā) jāiesniedz Salacgrīvas novada domē, Ainažu pilsētas pārvaldē vai Liepupes pagasta pārvaldē iesniegumu par kapavietas piešķiršanu, kuram jāpievieno miršanas apliecības kopija un kapsētas pārziņa izziņa par iespēju piešķirt kapavietu.

Civilstāvokļa aktu reģistru ieraksti ar dažādām ziņām tika papildināti 13 reizes. Atkārtoti tika izsniegtas 14 civilstāvokļa akta reģistrācijas apliecības. Pērn nodaļā saņemti 4 iesniegumi par vārda vai uzvārda maiņu. Divas personas ir saņēmušas Tieslietu ministrijas Dzimtsaraksta departamenta lēmumu par atļauju mainīt vārdu vai uzvārdu. Divu personu lietas vēl ir procesā, jo nav saņemta nepieciešamā informācija no ārvalstu institūcijām. Diemžēl ir jārēķinās ar faktu, ka no ārvalstīm pieprasītā informācija ne reti jāgaida ilgstoši. Iesniegumu par vārda, uzvārda vai tautības ieraksta maiņu var iesniegt:

* portālā [www.latvija.lv](http://www.latvija.lv/), izmantojot e-pakalpojumu - Iesniegums iestādei (EP155);
* nosūtot uz e-pastu dzimts.dep@tm.gov.lv, ja iesniegums parakstīts ar drošu elektronisko parakstu;
* nosūtot pa pastu: Tieslietu ministrijas Dzimtsarakstu departaments, Brīvības bulvāris 36, Rīga, LV-1536.

Ja rodas jautājumi par pakalpojumiem, kurus sniedz dzimtsarakstu nodaļa, lūdzu interesēties pa tālruni **64071979,** e-pastā: liga.zalite@salacgriva.lv , dzimts@salacgriva.lv vai novada mājas lapā [www.salacgriva.lv](http://www.salacgriva.lv) , klātienē - iepriekš piesakoties pa tālruni:

Smilšu ielā 9, Salacgrīvā, Salacgrīvas novadā, 1.stāvā - 107.kabinetā,

“Mežgravās”, Liepupes pagastā, Salacgrīvas novadā, bāriņtiesas kabinetā (tālr.64023933, 28007713).

Noderīgu informāciju varat atrast arī [www.tm.gov.lv](http://www.tm.gov.lv) .

**Līga Zālīte**,

 Salacgrīvas novada Dzimtsarakstu nodaļas vadītāja